Ressi Kaera

Ressi Kaera (15. november 1923 Tallinn – 21. aprill 2016) oli juudi rahvusest Eesti ajakirjanik ja kunstikriitik.

Ta sündis aastal 1923 Tallinnas farmatseudi ja laulja perekonnas. Aastal 1941 lõpetas ta Tallinna 9. Keskkooli (endine Riiklik Inglise Kolledž). Ta oli aastatel 1941–1944 koos emaga NSV Liidu tagalas, kus ta töötas Moskva Kehakultuuri Instituudi juures. Pärast sõda töötas ta mõnda aega Eesti NSV Kehakultuuri- ja Spordikomitee inspektorina, seejärel kuni 1948. aastani Eesti NSV Riikliku Filharmoonia repertuaariala juhatajana. Aastast 1951 õppis ta Tartu Riiklikus Ülikoolis kunstiajalugu, lõpetades õpingud  töö kõrvalt 1963. aastal.

Ta oli aastatel 1951–1973 ajalehe Sirp ja Vasar kunstiosakonna juhataja. Aastatel 1974–1994 oli ta ajalehe Literaturnaja Gazeta korrespondent, seejärel tegutses ta vabakutselisena.

Ta on kirjutanud näitusearvustusi (Johannes Võerahansu näitus Tallinnas (Sirp ja Vasar, 1. mai 1958)), tutvustanud Armeenia (sealhulgas Martiros Sarjani loomingut (Sirp ja Vasar, 29. mai 1964)) ja Gruusia kunsti (Tbilisi näitusesaalides (Sirp ja Vasar, 17. mai 1968); Paar avastust Gruusiamaal (Sirp ja Vasar, 18. juuni 1971)). Aastatel 1973–1978 avaldas ta intervjuusid kunstnikega (Alo Hoidre, Günther Reindorff, Avo Keerend, Richard Kaljo, Eerik Haamer, Lepo Mikko, Aino Bach, Johannes Võerahansu ja Valve Pormeister).

Ressi Kaera suri 21. aprillil 2016 ja maeti 25. aprillil 2016 Rahumäe kalmistule juudi ossa.

Välislingid 
 Lahkus tuntud ajakirjanik ja kunstikriitik Ressi Kaera

Eesti ajakirjanikud
Eesti kunstikriitikud
Tartu Ülikooli ajaloo-keeleteaduskonna vilistlased
Rahumäe kalmistule maetud
Sündinud 1923
Surnud 2016